ሦስት የኢንዱስትሪ ፓርኮች በ10.5 ቢሊዮን ብር ሊገነቡ ነው
የኢንዱስትሪ ፓርኮች ልማት ኮርፖሬሽን ሦስት የኢንዱስትሪ ፓርኮችን በአዲስ አበባና ጂማ ከተሞች በ10.5 ቢሊዮን ብር ሊገነባ እንደሆነ አስታወቀ፡፡የመጀመሪያው ኢንዱስትሪ ፓርክ በቦሌ ለሚ በ3.5 ቢሊዮን ብር የሚገነባ ሲሆን፣ የቦሌ ለሚ ኢንዱስትሪ ፓርክ ልማት ሁለተኛ ምዕራፍ ነው፡፡ የቦሌ ለሚ ሁለት ኢንዱስትሪ ፓርክ ለጨርቃ ጨርቅና ለአልባሳት ኢንዱስትሪዎች ልማት የተመደበ ነው፡፡ የኢንዱስትሪ ፓርኩን ግንባታ የሚያከናውነው ‹‹ሲጂሲኦሲ›› የተሰኘ የቻይና ኮንትራክተር ሲሆን፣ የፕሮጀክቱ አማካሪ ዶዋ የተባለ የደቡብ ኮሪያ ኩባንያ ነው፡፡ ፕሮጀክቱ በ12 ወራት ጊዜ ውስጥ እንደሚጠናቀቅ ተገልጿል፡፡ሁለተኛው የኢንዱስትሪ ፓርክ ግንባታ የሚካሄደው በአቃቂ ክፍለ ከተማ በቂሊንጦ አካባቢ ነው፡፡ የቂሊንጦ ኢንዱስትሪ ፓርክ የፋርማሲቲካል ኢንዱስትሪ የሚለማበት ሲሆን፣ የመድኃኒትና የሕክምና መሣሪያዎች የሚፈበረኩበት ይሆናል፡፡ በ5.5 ቢሊዮን ብር ወጪ የሚካሄደው የቂሊንጦ ኢንዱስትሪ ፓርክ በ12 ወራት ጊዜ እንደሚጠናቀቅ ተነግሯል፡፡ግንባታውን የሚያካሂደው ‹‹ሲቲሲኢ›› የተባለው የቻይና ኮንትራክተር ሲሆን፣ ዶዋ የተባለው የኮሪያ ኩባንያ ፕሮጀክቱን እንዲቆጣጠር ተመርጧል፡፡ ሦስተኛው የኢንዱስትሪ ፓርክ የሚገነባው በጂማ ከተማ በ1.5 ቢሊዮን ብር ወጪ ሲሆን፣ በዘጠኝ ወራት ይጠናቀቃል ተብሏል፡፡ የጂማ ኢንዱስትሪ ፓርክ የጨርቃ ጨርቅና የአልባሳት ኢንዱስትሪዎች ልማት ላይ የተኮረ ነው፡፡ ግንባታውን የሚያከናውነው በኢትዮጵያ ትልልቅ የግንባታ ፕሮጀክቶችን የሚያካሂደው ‹‹ሲሲሲሲ›› የተሰኘው የቻይና ኮንትራክተር ነው፡፡ ‹‹ኤምኤች›› ኢንጂነሪንግ የተባለው አገር በቀል አማካሪ ኩባንያ የፕሮጀክቱ ተቆጣጣሪ እንዲሆን ተመርጧል፡፡የኢንዱስትሪ ፓርኮች ልማት ኮርፖሬሽን የሦስቱን ኢንዱስትሪ ፓርኮች የግንባታ ውል ከሦስቱ የቻይና ኩባንያዎች ጋር ዓርብ ጥር 12 ቀን 2009 ዓ.ም. በሸራተን አዲስ ተፈራርሟል፡፡ በፊርማ ሥነ ሥርዓቱ ላይ ማብራሪያ የሰጡት የኮርፖሬሽኑ ዋና ሥራ አስፈጻሚ አቶ ሲሳይ ገመቹ የቦሌ ለሚ ሁለትና ቂሊንጦ ኢንዱስትሪ ፓርኮች ግንባታ የሚካሄደው፣ ከዓለም ባንክ በተገኘ የ158 ሚሊዮን ዶላር ብድር በመሆኑ ኮርፖሬሽኑ የዓለም ባንክ የግዢ ሥርዓትን መከተሉን ተናግረዋል፡፡ የጂማ ኢንዲስትሪ ፓርክ 1.5 ቢሊዮን ብር ወጪ መንግሥት በመደበው በጀት የሚካሄድ በመሆኑ፣ የመንግሥት የግዢ ሥርዓትን ተከትሎ እንደተካሄደ አቶ ሲሳይ ተናግረዋል፡፡መንግሥት ለጨርቃ ጨርቅና አልባሳት ኢንዱስትሪ ልማት ከፍተኛ ትኩረት መስጠቱን የተናገሩት አቶ ሲሳይ፣ ዘርፉ ከፍተኛ የሆነ አምራች የሰው ኃይል የሚፈልግና የአገር ውስጥ ጥሬ ዕቃዎችን የሚጠቀም እንደሆነ አስረድተዋል፡፡ በመቀጠልም ለፋርማሲቲካል፣ ለኬሚካል፣ ለብረታ ብረትና ለቆዳ ኢንዱስትሪዎች ትኩረት መሰጠቱን ተናግረዋል፡፡አቶ ሲሳይ በቀጣይ ለሚለሙ ኢንዱስትሪ ፓርኮች የሚውል ብድር ከቻይና ኤግዚም ባንክና ከአውሮፓ ልማት ባንክ ሊገኝ እንደሚችል ፍንጭ ሰጥተዋል፡፡በየተራ አጠር ያሉ ንግግሮች ያሰሙት የሦስቱ ቻይና ኩባንያዎች ኃላፊዎች፣ የኢትዮጵያ መንግሥት የኢንዱስትሪ ፓርኮች ለማልማት፣ የሥራ ዕድል ለመፍጠርና የወጪ ንግዱ ለማሳደግ ያሳየውን ቁርጠኝነት አድንቀው የተሰጣቸውን ፕሮጀክት በከፍተኛ ጥራትና በተቀመጠላቸው የጊዜ ሰሌዳ እንደሚያጠናቅቁ ተናግረዋል፡፡ከሁለት ዓመት በፊት የተቋቋመው የኢንዱስትሪ ፓርኮች ልማት ኮርፖሬሽን የቦሌ ለሚ አንድና የሐዋሳ ኢንዱስትሪ ፓርኮችን በከፍተኛ ፍጥነት አጠናቆ ወደ ሥራ አስገብቷል፡፡ በአሁኑ ወቅት የመቐለ፣ የኮምቦልቻ፣ የአዳማና የድሬዳዋ ኢንዱስትሪ ፓርኮችን በማልማት ላይ ነው፡፡ አቶ ሲሳይ የአዳማና የድሬዳዋ ኢንዱስትሪ ፓርኮች ግንባታ በቅርቡ ተጠናቆ ሥራ እንደሚጀመር ያላቸውን እምነት ገልጸዋል፡፡ 